PMIndiaData/PMIndiaSum huggingface dataset:
சுங்க விவகாரங்களில் ஒத்துழைப்புக்காக இந்தியா, கத்தார் இடையேயான ஒப்பந்தத்துக்கு அமைச்சரவை ஒப்புதல்

மத்திய அமைச்சரவைக் கூட்டம், பிரதமர் நரேந்திர மோடி தலைமையில் நடைபெற்றது. இதில், சுங்கத் துறை விவகாரங்களில் ஒருங்கிணைந்து செயல்படவும், பரஸ்பரம் உதவி செய்யவும், இந்தியாவுக்கும், கத்தாருக்கும் இடையே ஒப்பந்தம் மேற்கொள்ளவும், ஒப்பந்தத்தை இறுதி செய்யவும் மத்திய அமைச்சரவை ஒப்புதல் அளித்தது. இது இந்தியாவுக்கும், கத்தாருக்கும் இடையே சுங்கத் துறை விவகாரங்களில் ஒத்துழைப்புக்காக இருதரப்பு ஒப்பந்தம் மேற்கொள்வதை நோக்கமாகக் கொண்டுள்ளது. சுங்கத் துறையில் குற்றச்செயல்கள் குறித்து விசாரணை நடத்தவும், குற்றங்களைத் தடுக்கவும், ஏற்கனவே உள்ள தகவல்களை பரிமாறிக் கொள்ளவும் ஒப்பந்தம் உதவும். மேலும், வர்த்தக வாய்ப்புகளை ஏற்படுத்துவதுடன், இரு நாடுகளுக்கும் இடையே சரக்குகள் வர்த்தகத்துக்கு சிறப்பான ஒப்புதல் வழங்குவதை உறுதிப்படுத்தும். பின்னணி இந்தியாவுக்கு மிகவும் முக்கியமான வர்த்தக நாடாக கத்தார் விளங்குகிறது. இரு நாடுகளுக்கும் இடையேயான வர்த்தகம், பல ஆண்டுகளாக வலுவடைந்து வருகிறது. இருதரப்பு வர்த்தகம் தொடர்ந்து அதிகரித்து வருவதால், சுங்கச் சட்டங்களை சரியாக அமல்படுத்தவும், சுங்கக் குற்றங்களை தடுக்கவும், விசாரணை நடத்தவும், வர்த்தகத்தை மேம்படுத்தவும், இரு நாடுகளின் சுங்கத் துறையினர் இடையே தகவல்கள் மற்றும் உளவுத் தகவல்களை பரிமாறிக் கொள்ள சட்ட வழிமுறைகளை உருவாக்க வேண்டியது அவசியமாகிறது. பரஸ்பர விவாதங்களுக்குப் பிறகு, ஒப்பந்தத்துக்கான வரைவு இறுதிசெய்யப்பட்டது. இதில், இந்தியாவின் சுங்கத் துறை பிரச்சினைகள் மற்றும் தேவைகள் கவனத்தில் கொள்ளப்பட்டுள்ளது. குறிப்பாக, சுங்க மதிப்பை அறிவித்ததை சரிசெய்வது, பொருட்கள் எங்கிருந்து வந்தது என்பதற்கான சான்றிதழ்களை உறுதிப்படுத்துவது, இரு நாடுகளுக்கும் இடையே வர்த்தகம் செய்யப்படும் பொருட்கள் குறித்து விளக்குவது ஆகியவற்றில் தகவல் பரிமாற்றத்துக்கு வழிவகை செய்யப்பட்டுள்ளது.
தில்லியில் இந்திய – ஐரோப்பிய யூனியன் 14ஆவது உச்சி மாநாட்டின்போது (2017, அக்டோபர் 6) கையெழுத்தான உடன்படிக்கைகள்

1. ஐரோப்பிய ஆய்வு கவுன்சிலின் கொடை பெற்ற இந்திய ஆய்வாளர்களுக்கு ஐரோப்பாவில் ஐரோப்பிய ஆணையத்துக்கும் இந்திய அரசின் அறிவியல் பொறியியல் ஆராய்ச்சி வாரியத்துக்கும் இடையில் உரிய ஏற்பாடுகளைச் செயல்படுத்துவதற்கான உடன்படிக்கை. டாக்டர் ஆர். சர்மா (செயலர், அறிவியல் பொறியியல் ஆராய்ச்சி வாரியம் (SERB) திரு. தோம்ஸ் கோஷ்லோவ்ஸ்கி (ஐரோப்பிய யூனியன் தூதர்) 2. பெங்களூர் மெட்ரோ ரயில் திட்டத்தின் இரண்டாவது கட்டப் பணிக்காக ஐரோப்பிய யூனியன் மொத்தம் வழங்கும் 500 மில்லியன் ஈரோவில் (சுமார் ரூ.3,816 கோடி) 300 மில்லியன் ஈரோ (சுமார் ரூ.2,293 கோடி) நிதி வழங்கல் உடன்படிக்கை திரு. சுபாஷ் சந்திர கர்க் (செயலர், பொருளாதார விவகாரத் துறை) திரு. ஆன்ட்ரூ மெக்டோவெல் (துணைத் தலைவர், ஐரோப்பிய முதலீட்டு வங்கி EIB) 3. பன்னாட்டு சூரிய சக்தி முகமையின் இடைக்கால செயலருக்கும் ஐரோப்பிய முதலீட்டு வங்கிக்கும் இடையிலான கூட்டுப் பிரகடனம் திரு. உபேந்திர திரிபாதி (பொதுச் செயலாளர், பன்னாட்டு சூரிய சக்தி முகமை- ISA) திரு. ஆன்ட்ரூ மெக்டோவெல் (துணைத் தலைவர், ஐரோப்பிய முதலீட்டு வங்கி EIB)
இந்திய – ஜெர்மனி நாடுகளுக்கு இடையிலான விருப்பக் கூட்டு ஒப்பந்தம் குறித்து மத்திய அமைச்சரவைக்கு விவரிக்கப்பட்டது

மத்திய அமைச்சரவைக் கூட்டம் பிரதமர் திரு. நரேந்திர மோடி தலைமையில் இன்று கூடியது. இந்தியா ஜெர்மனி நாடுகளுக்கு இடையில் விருப்பக் கூட்டுப் பிரகடனம் (JDI) எட்டப்பட்டது குறித்த தகவல் மத்திய அமைச்சரவைக்கு விவரிக்கப்பட்டது. இந்தியா – ஜெர்மனி நிலைத்தன்மை மையம் தொடர்பான இந்தப் பிரகடனத்தில் இந்திய அரசின் அறிவியல் தொழில்நுட்பத் துறையும், ஜெர்மனியின் கல்வி மற்றும் ஆய்வுக்கான கூட்டாட்சி அமைச்சகமும் கடந்த மே மாதம் 30ம் தேதி கையெழுத்திட்டன. இந்தியா ஜெர்மனி அரசுகளுக்கு இடையிலான நான்காவது ஆலோசனைக் கூட்டங்களையொட்டி இந்தப் பிரகடனம் ஜெர்மனி நாட்டின் பெர்லின் நகரில் உருவானது. பிரகடனத்தில் இந்தியாவின் சார்பில் மத்திய அறிவியல் தொழில்நுட்பத் துறை சார்பிலும் மற்றும் புவி அறிவியல் துறை சார்பிலும் அமைச்சர் டாக்டர் ஹர்ஷ் வர்தனும் ஜெர்மனி நாட்டு கல்வி ஆராய்ச்சித் துறை அமைச்சர் பேராசிரியர் டாக்டர் ஜொஹானா வேன்காவும் கையெழுத்திட்டனர். இந்தியா – ஜெர்மனி நிலைத்தன்மை மையம் (IGCS) குறித்த இந்தக் கூட்டு விருப்பப் பிரகடனத்தின் (Joint Declaration of Intent) நோக்கம் அடிப்படை மற்றும் பயன்பாட்டு அறிவியல் ஆய்வுகளில் ஈடுபடும் இந்தியா ஜெர்மனி நாட்டு விஞ்ஞானிகளிடையே ஒத்துழைப்பை மேம்படுத்துவதாகும். கொள்கை அடிப்படையிலான ஆதரவு, பயிற்றுமுறை, பயிற்சிமுறை மற்றும் பல்வேறு ஆய்வுகள், நிலைத்த மேம்பாடு மற்றும் பருவ மாற்றம் ஆகியவை குறித்த தகவல் பரிமாற்றம் ஆகியவை இந்தப் பிரகடனத்தில் உள்ளடங்கியுள்ளன. இந்தியாவிலும் ஜெர்மனியிலும் உள்ள கல்வி நிறுவனங்கள், பல்கலைக்கழகங்களுடன் பின்னிப் பிணைப்பை விரிவுபடுத்துவதன் மூலம் எதிர்காலத்தில் அமையும் கூட்டிணைப்புக்கு எதிர்கால இந்தியா – ஜெர்மனி நிலைத்தன்மை மையம் (IGCS) ஊட்டமளிக்கும். இந்தியா தரப்பில் இந்திய தொழில்நுட்பக்கழகம்- சென்னை (IIT – Madras) நிறுவனம் இந்தியா – ஜெர்மனி நிலைத்தன்மை மையம் (IGCS) செயல்படுவதற்கான ஏற்பாடுகளை மேற்கொள்ளும். இந்த விருப்பக் கூட்டுப் பிரகடனத்தின் (JDI) கீழ் சென்னையில் ஐ.ஐ.டி.யில் அமையும் இந்திய – ஜெர்மனி நிலைத்தன்மை மையத்திற்குத் (IGCS) தேவையான கட்டமைப்பு, நிதியுதவி ஆகிய வசதிகளை மத்திய அறிவியல் – தொழில்நுட்பத் துறையும் ஜெர்மனியின் கல்வி மற்றும் ஆய்வுக்கான கூட்டாட்சி அமைச்சகமும் அளிக்கும். இந்திய – ஜெர்மனி நிலைத்தன்மை மையம் (IGCS) ஆய்வுகளை மேற்கொள்வதற்கு 2018ம் ஆண்டு ஜனவரி முதல் மத்திய அறிவியல் – தொழில்நுட்பத் துறை மானிய உதவி அளிக்கும். அதற்கு ஜெர்மனி அமைச்சகம் துணை புரியும். இந்த உதவி ஐந்தாண்டுகளுக்கு அமலில் இருக்கும்.
மத்தியப்பிரதேசத்தில் ஸ்வமித்வா திட்டப் பயனாளிகளுடன் அக்டோபர் 6 அன்று பிரதமர் கலந்துரையாடவுள்ளார்

மத்தியப்பிரதேசத்தில் ஸ்வமித்வா திட்டப் பயனாளிகளுடன் அக்டோபர் 6 அன்று 12.30 மணிக்கு காணொலி காட்சி மூலம் பிரதமர் திரு நரேந்திர மோடி கலந்துரையாடுவார். இந்த நிகழ்ச்சியில் இந்த திட்டத்தின்கீழ் 1,71,300 பயனாளிகளுக்கு இ-சொத்து அட்டைகளையும் பிரதமர் வழங்கவுள்ளார். இந்த நிகழ்வில் மத்தியப்பிரதேச முதலமைச்சரும் பங்கேற்பார். ஸ்வமித்வா திட்டம் பற்றி ஸ்வமித்வா என்பது பஞ்சாயத்ராஜ் அமைச்சகத்தின் மத்திய திட்டமாகும். இது கிராமப்பகுதிகளில் வாழ்கின்றவர்களுக்கு சொத்துரிமை வழங்குவதை நோக்கமாக கொண்டது. நகர்ப்புறங்களில் உள்ளது போல கிராமத்தில் வசிப்பவர்கள் கடன் பெறுவதற்கும் இதர நிதிப் பயன்களுக்கும், நிதிச் சொத்தாக நிலச்சொத்தை பயன்படுத்தவும் இந்தத் திட்டம் வழிவகுக்கிறது. ட்ரோன் தொழில்நுட்பத்தைப் பயன்படுத்தி கிராமப்பகுதிகளில் நிலங்களை அளவிட்டு மறுவரையறை செய்வதையும் இது நோக்கமாக கொண்டது. நாட்டில் ட்ரோன் தயாரிப்பிற்கான சூழலையும் இந்த திட்டம் ஊக்கப்படுத்தும். •••
அகமதாபாத் மெட்ரோ ரயிலின் இரண்டாம் கட்டம் மற்றும் சூரத் மெட்ரோ ரயில் ஆகியவற்றுக்கான பூமி பூஜையை 18 ஜனவரியன்று பிரதமர் மேற்கொள்கிறார்

அகமதாபாத் மெட்ரோ ரயிலின் இரண்டாம் கட்டம் மற்றும் சூரத் மெட்ரோ ரயில் ஆகியவற்றுக்கான பூமி பூஜையை 18 ஜனவரியன்று காலை 10.30 மணிக்கு காணொலி மூலம் பிரதமர் திரு நரேந்திர மோடி மேற்கொள்கிறார். குஜராத் ஆளுநர், மத்திய உள்துறை அமைச்சர், குஜராத் முதல்வர் மற்றும் மத்திய வீட்டுவசதி மற்றும் நகர்ப்புற விவகாரங்கள் அமைச்சர் ஆகியோர் இந்த நிகழ்ச்சியில் பங்கேற்கின்றனர். சுற்றுச்சூழலுக்கு உகந்த ‘துரித மக்கள் போக்குவரத்து அமைப்பை’ இந்நகரங்களுக்கு இந்த மெட்ரோ திட்டங்கள் வழங்கும். அகமதாபாத் மெட்ரோ ரயிலின் இரண்டாம் கட்டம் குறித்து: 28.25 கி.மீ நீளத்துக்கு இரண்டு வழித்தடங்களுடன் அகமதாபாத் மெட்ரோ ரயிலின் இரண்டாம் கட்டம் அமையும். மொட்டேரா விளையாட்டு அரங்கில் இருந்து மகாத்மா மந்திர் வரை 22.8 கி.மீ நீளத்துக்கு முதல் வழித்தடம் அமைக்கப்படும். ஜி என் எல் யூ-வில் இருந்து கிஃப்ட் சிட்டி வரை 5.4 கி.மீ நீளத்துக்கு இரண்டாம் வழித்தடம் அமைக்கப்படும். இத்திட்டத்தின் மொத்த மதிப்பு ரூ 5,384 கோடி ஆகும் சூரத் மெட்ரோ ரயில் குறித்து 40.35 கி.மீ நீளத்துக்கு இரண்டு வழித்தடங்களுடன் சூரத் மெட்ரோ ரயில் திட்டம் அமையும். சர்தானாவில் இருந்து டிரீம் சிட்டி வரை 21.61 கி.மீ நீளத்துக்கு முதல் வழித்தடம் அமைக்கப்படும். பேசனில் இருந்து சரோலி வரை 18.74 கி.மீ நீளத்துக்கு இரண்டாம் வழித்தடம் அமைக்கப்படும். இத்திட்டத்தின் மொத்த மதிப்பு ரூ 12,020 கோடி ஆகும் ——-
ஷியாமாஜி கிருஷ்ணா வர்மாவின் புண்ணிய திதியில் பிரதமர் அவரை நினைவுகூர்ந்துள்ளார்

ஷியாமாஜி கிருஷ்ணா வர்மாவின் புண்ணிய திதியில் பிரதமர் திரு.நரேந்திர மோடி அவருக்கு புகழஞ்சலி செலுத்தியுள்ளார். நமது சுதந்திரப் போராட்டத்திற்கு ஷியாமாஜி கிருஷ்ணா வர்மாவின் நினைவுகூரத்தக்க பங்களிப்பு ஒவ்வொரு இந்தியரும் பெருமிதம் கொள்ளத்தக்கது என்று பிரதமர் கூறியுள்ளார். டுவிட்டர் செய்தியில் பிரதமர் கூறியிருப்பதாவது; “துணிச்சல்மிக்க ஷியாமாஜி கிருஷ்ணா வர்மாவை அவரது புண்ணிய திதியில் நினைவுகூர்கிறேன். நமது சுதந்திரப் போராட்டத்திற்கு அவரது நினைவுகூரத்தக்க பங்களிப்பு ஒவ்வொரு இந்தியரும் பெருமிதம் கொள்ளத்தக்கது. 2003 ஆம் ஆண்டு ஜெனிவாவிலிருந்து அவரது அஸ்தியை மீண்டும் கொண்டு வர முடிந்தது எனது வாழ்க்கையின் மிக முக்கிய தருணங்களில் ஒன்றாக நிலைத்துள்ளது.”
அச்சப்பட வேண்டாம் என்றும் அவசியமற்ற பயணங்களைத் தவிர்க்குமாறும் மக்களுக்கு பிரதமர் வேண்டுகோள்

பொது மக்கள் அச்சப்பட வேண்டாம் என்றும் அவசியமற்ற பயணங்களைத் தவிர்க்குமாறும் பிரதமர் நரேந்திர மோடி வேண்டுகோள் விடுத்துள்ளார். மருத்துவர்கள் வழங்கும் அறிவுரைகளை அனைவரும் கேட்க வேண்டும் என்று கேட்டுக்கொண்ட பிரதமர், வீட்டில் தனிமைப்படுத்துதலை மேற்கொள்ளுமாறு அறிவுறுத்தப்பட்டுள்ள அனைவரும் விதிமுறைகளைக் கடைபிடிக்க வேண்டுமென்று கேட்டுக்கொண்டார். “தடுப்பு நடவடிக்கைகளை மறக்க வேண்டாம், பதட்டமடைய வேண்டாம்! வீட்டில் இருப்பதோடு மட்டுமில்லாமல், நீங்கள் இருக்கும் நகரம்/மாநகரத்திலேயே இருப்பதும் அவசியம். தேவையற்ற பயணங்கள் உங்களுக்கும் மற்றவர்களுக்கும் உதவாது. இந்த சமயத்தில், நம்முடைய ஒவ்வொரு சிறு நடவடிக்கையும் பெரிய மாற்றத்தை ஏற்படுத்தும்,” என்று பிரதமர் தனது சுட்டுரைப் பதிவுகளில் அவர் தெரிவித்தார். “மருத்துவர்கள் மற்றும் அதிகாரிகள் தரும் அறிவுரைகளைக் கேட்பதற்கு இதுவே நேரம். வீட்டிலேயே தனிமைப்பட்டு இருக்க வேண்டும் என யாருக்கெல்லாம் அறிவுறுத்தப்பட்டுள்ளதோ, அவர்கள் யாவரும் அறிவுரைகளைக் கடைபிடிக்குமாறு நான் அன்பு கூர்ந்து கேட்டுக்கொள்கிறேன். இது உங்களை மட்டுமில்லாமல், உங்கள் குடும்பத்தினர் மற்றும் நண்பர்களையும் காப்பாற்றும்.” தங்களது சேவைகளை சக மக்களுக்கு வழங்கி வருவதற்காக தகவல் தொழில்நுட்பப் பணியாளர்களையும் தொழிலாளர்களையும் பாராட்டிய பிரதமர், கொவிட்-19ஐ கட்டுப்படுத்துவதில் அவர்களின் சிறப்பான பங்களிப்பு வரும் காலத்திலும் நினைவு கூரப்படும் என்றார். “அவர்கள் கதாநாயகர்கள். அந்த சிறந்த மனிதர்களின் தனித்துவமான பங்களிப்பு வரும் ஆண்டுகளிலும் நினைவுகூரப்படும்,” என ஒரு சுட்டுரைப் பதிவில் பிரதமர் தெரிவித்தார். “மிகவும் சரி! தங்கு தடையற்ற சேவைகளை சக குடிமக்களுக்கு வழங்குவதற்கு கடுமையாக உழைத்து வரும் தகவல் தொழில்நுட்பப் பணியாளர்களால் இந்தியா பெருமை கொள்கிறது. புதுமையாளர்கள் மற்றும் சிறந்த பணியாளர்களைக் கொண்டுள்ள இந்த சமூகத்துக்கு கொவிட் 19ஐ கட்டுப்படுத்துவதில் முக்கிய பங்கு உள்ளது.”
உலக பொருளாதார நிலைக் குறித்த உயர்மட்ட கூட்டத்திற்கு பிரதமர் தலைமை தாங்குகிறார்

உலக பொருளாதாரத்தின் சமீபத்திய போக்கு மற்றும் இந்தியாவில் அதற்கான வாய்ப்புகள் குறித்து புதுதில்லியில் நாளை காலை நடைபெற இருக்கும் உயர்மட்ட ஆலோசனைக் கூட்டத்தில் பிரதமர் திரு. நரேந்திர மோடி தலைமை தாங்குகிறார். இந்தக் கூட்டத்திற்கு மத்திய அமைச்சர்கள், அரசு மற்றும் இந்திய ரிசர்வ் வங்கி உயர் அதிகாரிகள், தொழில் துறை பிரதிநிதிகள், பொருளாதார நிபுணர்கள் ஆகியோர் உட்பட 40க்கும் மேற்பட்ட பிரதிநிதிகள் கலந்து கொள்வார்கள். பொருளாதாரத்தில் அண்மையில் காணப்பட்ட மாறுதல்களால் ஏற்பட்ட தாக்கம் குறித்தும் இந்தியா அவற்றை சாதகமான முறையில் எவ்வாறு செயலாற்றுவது என்பது பற்றியும் அக்கூட்டத்தில் விவாதிக்கப்படும். ••••••
நாட்டு மக்களுக்கு பிரதமர் பாய் தூஜ் வாழ்த்து

பாய் தூஜ் பண்டிகையை முன்னிட்டு நாட்டு மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “சகோதர சகோதரி பந்தத்தை கொண்டாடும் பண்டிகையான பாய் தூஜ் பண்டிகையை முன்னிட்டு அனைவருக்கும் எனது வாழ்த்துக்கள். भाई दूज के पावन पर्व की सभी देशवासियों को बहुत-बहुत बधाई।”, என்று பிரதமர் தனது வாழ்த்து செய்தியில் குறிப்பிட்டுள்ளார்.
சரக்கு மற்றும் சேவை வரி மசோதா நிறைவேற்றம் – மக்களுக்கு பிரதமர் வாழ்த்து

சரக்கு மற்றும் சேவை வரி மசோதா வெற்றிகரமாக நிறைவேற்றப்பட்டதை முன்னிட்டு பிரதமர் திரு. நரேந்திர மோடி நாட்டு மக்களுக்கு வாழ்த்து தெரிவித்துள்ளார். ஜி.எஸ்.டி. மசோதா நிறைவேற்றப்பட்டதற்கு நாட்டு மக்கள் அனைவருக்கும் வாழ்த்துகள். புதிய வருடம், புதிய சட்டம், புதிய பாரதம் என்று பிரதமர் குறிப்பிட்டுள்ளார்.
புதுதில்லி எய்ம்ஸ் வளாகங்களான மேற்கு அன்சாரி நகர் மற்றும் ஆயுர் விக்யான் நகர் ஆகியவற்றிலுள்ள குடியிருப்பு பகுதிகளை மறுசீரமைப்பதற்கு மத்திய அமைச்சரவை ஒப்புதல்

புதுதில்லி எய்ம்ஸ் வளாகங்களான மேற்கு அன்சாரி நகர் மற்றும் ஆயுர் விக்யான் நகர் ஆகியவற்றிலுள்ள குடியிருப்பு பகுதிகளை மறுசீரமைப்பதற்கு பிரதமர் திரு.நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது. இந்த பகுதிகளில் மொத்தம் 0.87 லட்சம் சதுர மீட்டர் பரப்பில் கட்டப்பட்டுள்ள டைப்-1 முதல் 4 வரையிலான 1444 குடியிருப்பு பகுதிகளையும் 4.02 லட்சம் சதுர மீட்டர் பரப்பில் கட்டப்பட்டுள்ள டைப் இரண்டு முதல் ஆறு வரையிலான 3928 வீடுகளையும் மறுசீரமைக்கும் பணி தேசிய கட்டிடங்கள் அமைப்பு கழகத்திடம் வழங்கப்படும் இந்த கழகம் தர்மசாலைகள் உள்ளிட்ட சமூக அடிப்படை வசதிகளை சுமார் 0.65 லட்சம் சதுர மீட்டர் பரப்பிலும் வர்த்தக கட்டுமானங்களை 0.94 லட்சம் சதுர மீட்டர் பரப்பிலும் உருவாக்கும். இந்த திட்டத்திற்கான மொத்த மதிப்பீட்டு செலவீனம் ரூ.4,441 கோடி ஆகும். இந்த மதிப்பீட்டில் 30 ஆண்டுகளுக்கான பராமரிப்பு மற்றும் நடைமுறை செலவீனமும் அடங்கும். இந்த திட்டம் சுயநிதி அடிப்படையில் அரசுக்கு எவ்வித செலவும் இன்றி அமுல்படுத்தப்படும் இதற்கென வர்த்தக இடங்கள் முற்றிலுமாக விற்பனை செய்யும் அடிப்படையில் அமைத்து வழங்கப்படும். இந்த திட்டம் கட்டம் கட்டமாக ஐந்து ஆண்டுகளில் நிறைவு பெறும். பின்னணி: மேற்கு அன்சாரி நகர், ஆயுர் விக்யான் நகர் வளாகங்களில் உள்ள தற்போதைய குடியிருப்பு கட்டிடங்கள் 50-60 ஆண்டுகளுக்கு மேல் பழைமையானவை, தங்கள் பயன்பாட்டு காலத்தை கடந்தவை. அவற்றில் குடியிருப்பது பாதுகாப்பானது அல்ல. இந்த பழைய வீடுகளின் நிலைமை விரைவாக தரம் தாழ்ந்து வருவதால் இவற்றின் பராமரிப்பிற்கு மிக அதிகமான செலவு பிடிக்கிறது. புதுதில்லி எய்ம்ஸ் நிறுவனத்தின் தற்போதைய வீடுகள் நில பயன்பாட்டின் திறனற்ற நிலைமைக்கு உதாரணமாக திகழ்கின்றன. இதன் காரணமாக சுகாதாரம் மற்றும் குடும்ப நல அமைச்சகம் தற்போதைய பாழடைந்த கட்டிடங்களுக்கு பதிலாக புதிய கட்டிடங்கள் கட்டி நில ஆதாரத்தை மிக அதிக அளவு பயன்படுத்துவதற்கென இந்த திட்டத்தை மேற்கொண்டுள்ளது. இத்திட்டம் 2021 தில்லி பெருந்திட்டத்துக்கு ஏற்ப அமைந்துள்ளது. இத்திட்டத்தில் நவீன கட்டுமான தொழில்நுடபங்கள் மற்றும் பசுமை கட்டிட நெறிகள் ஆகியவை பயன்படுத்தப்படும். இந்த வீடுகளில் திட, திரவக் கழிவு நிர்வாக வசதிகள் அமைக்கப் பெற்றிருக்கும்.
நாட்டின் பல்வேறு பகுதிகளில் ஏற்பட்ட உயிர் இழப்புகளுக்கு பிரதமர் இரங்கல்

மத்தியப் பிரதேசம், ராஜஸ்தான், மணிப்பூர் உள்ளிட்ட நாட்டின் பல்வேறு பகுதிகளில் பெய்த கன மழை மற்றும் புயலினால் நிகழ்ந்த உயிர் இழப்புகளுக்கு பிரதமர் திரு. நரேந்திர மோடி இரங்கல் தெரிவித்துள்ளார். “பாதிக்கப்பட்டவர்களுக்குத் தேவையான அனைத்து உதவிகளையும் அளிக்க அரசு நடவடிக்கைகள் எடுத்து வருகிறது. நிலைமை மிகத் துல்லியமாக கண்காணிக்கப்படுகிறது”, என்று பிரதமர் கூறியுள்ளார். மத்தியப் பிரதேசம், ராஜஸ்தான், மணிப்பூர் உள்ளிட்ட நாட்டின் பல்வேறு பகுதிகளில் பெய்த கன மழை மற்றும் புயலில் உயிர் இழந்தவர்கள் குடும்பத்தினருக்கு பிரதமர் தேசிய நிவாரண நிதியில் இருந்து தலா இரண்டு லட்ச ரூபாயை நிவாரண நிதியாக அளிக்க பிரதமர் ஒப்புதல் அளித்துள்ளார். இந்த இயற்கை பேரிடரில் காயமடைந்தவர்களுக்கு ரூ. 50,000 அளிக்கவும் பிரதமர் ஒப்புதல் அளித்துள்ளார்.
பூமி தினத்தை ஒட்டி அன்னை பூமிக்கு பிரதமர் நன்றி

சர்வதேச பூமி நாளை ஒட்டி அன்னை பூமிக்கு பிரதமர் திரு. நரேந்திர மோடி நன்றி தெரிவித்துக் கொண்டுள்ளார். “நமக்கு அளவற்ற ஆரோக்கியமும், கருணையும் காட்டும் நம் அன்னை பூமிக்கு, சர்வதேச பூமி தினத்தை ஒட்டி, நாம் அனைவரும் நன்றி செலுத்துவோம். தூய்மையான, ஆரோக்கியமான மற்றும் அதிக வளமான பூமியை உருவாக்கப் பாடுபடுவதற்கு நாம் அனைவரும் உறுதியேற்போம். கோவிட்-19 நோய்த் தாக்குதலை முறியடிக்க முன்களத்தில் நின்று போராடும் அனைவருக்கும் உரத்த குரலில் நன்றி செலுத்துவோம்” என்று பிரதமர் கூறியுள்ளார்.
தொடங்கிடு இந்தியா இயக்கம் – பிரதமர் நாளை துவக்கி வைப்பார்

தொடங்கிடு இந்தியா இயக்கத்தை பிரதமர் திரு. நரேந்திர மோடி நாளை புதுதில்லியில் உள்ள விஞ்ஞான் பவனில் துவக்கி வைக்க உள்ளார். நாட்டில் உள்ள இளைஞர்களின் தொழில் முனைவோர் எண்ணத்தை கொண்டாடுவதை இந்நிகழ்ச்சியின் நோக்கமாகும். அயல் நாடுகளிலும் இந்தியாவில் உள்ள முன்னனி நிறுவனங்களின் தலைமை செயல் அதிகாரிகளும் நிறுவனர்களும் இந்நிகழ்ச்சியில் பங்கேற்க உள்ளனர். விஞ்ஞான் பவனில் அமைக்கப்பட்டுள்ள கண்காட்சியை பார்வையிடும் பிரதமர் தொடங்கிடு இந்தியா தொழில் முனைவோர்களிடம் கலந்துரையாட உள்ளார். தொடங்கிடு இந்தியாவின் செயல் திட்டத்தை வெளியிட்டு பார்வையாளர்களுடன் பிரதமர் உரையாடுவார். விஞ்ஞான் பவனுக்கு பிரதமர் வந்தடைந்தபின், தொடங்கிடு இந்தியா தொழில் முனைவோர் திட்டம் குறித்து ஒருநாள் பயிலரங்கம் நடைபெற உள்ளது. இதில் பல்வேறு அம்சங்கள் குறித்த கருத்தரங்கம் நடைபெறும். கொள்கை முடிவு எடுப்பவர்களின் நேருக்கு நேர் என்ற முக்கிய கேள்வி பதில் நிகழ்ச்சியும் ஏற்பாடு செய்யப்பட்டுள்ளது. இதில் அரசு தொடங்கிடு இந்தியா தொழில் முனைவோருக்கான சுற்றுச்சூழலை எப்படி உருவாக்குகிறது என்ற கேள்விகளுக்கு முக்கிய அமைச்சகங்கள் மற்றும் துறைகளிள் செயலர்கள் பதில் அளிக்க உள்ளனர். தொடங்கிடு இந்தியா தொழில் முனைவோர்களின் வளர்ச்சிக்கு ஏற்ற சூழலை அரசு உருவாக்குவதற்கான அர்ப்பணிப்பை உறுதி செய்வதே இதன் குறிக்கோளாகும். சாப்ட் வங்கியின் நிறுவனர் மற்றும் தலைமை செயல் அதிகாரி திரு. மசாயோஷி சன் மற்றும் விவர்க்கின் நிறுவனர் திரு. ஆடம் நியு மேன் போன்ற சர்வதேச தலைவர்களும் தொழில் முனைவோர்களும் இந்நிகழ்ச்சியில் கலந்துரையாட உள்ளனர். இந்தியாவில் உள்ள 350 க்கும் மேற்பட்ட மாவட்டங்களில் உள்ள இளைஞர் குழுக்கள், மத்திய பல்கலைக் கழகங்கள், இந்திய தொழில்நுட்ப நிறுவனங்கள், தேசிய தொழில்நுட்ப நிறுவனங்கள், இந்திய மேலாண்மை நிறுவனங்கள், இந்திய தகவல் தொழில்நுட்ப நிறுவனங்கள் ஆகிய இடங்களில் இந்நிகழ்ச்சி நேரடி ஒளிபரப்பு செய்யப்படும்.
பாறை பாஸ்பேட்டுகள் மற்றும் எம்ஓபி தோண்டியெடுத்தல், பயன்படுத்துதல் மற்றும் பாஸ்பாரிக் அமிலம் / டிஏபி / என்பிகே உரங்கள் உற்பத்தி நிலையங்களை அமைத்தல் ஆகியவை குறித்த இந்தியா – ஜோர்டான் இடையிலான புரிந்துணர்வு ஒப்பந்தத்திற்கு அமைச்சரவை ஒப்புதல்

பாறை பாஸ்பேட்டுகள் மற்றும் எம்.ஓ.பி. தோண்டியெடுத்தல், பயன்படுத்துதல் மற்றும் பாஸ்பாரிக் அமிலம் / டிஏபி / என்பிகே உரங்கள் உற்பத்தி நிலையங்களை அமைத்தல் ஆகியவை குறித்த இந்தியா – ஜோர்டான் இடையிலான புரிந்துணர்வு ஒப்பந்தத்திற்குபிரதமர் திரு.நரேந்திரமோடி தலைமையிலான மத்திய அமைச்சரவைஒப்புதல் அளித்த்து. இந்த நீண்டகால ஒப்பந்தம் இந்தியாவுக்கு 100% உரங்களை வழங்குவதற்கானது. இந்த புரிந்துணர்வு ஒப்பந்தத்தினால் கச்சாப்பொருட்கள், இடைப்பட்ட பொருட்கள், இறுதி செய்யப்பட்ட பாஸ்பேட் மற்றும் பொட்டாசியம் உரங்கள் தொடர்ச்சியாக வழங்கப்படுவதை உறுதி செய்வதுடன் நாட்டிற்கு தேவையான இந்த பொருட்கள் நியாயமான விலையில் கிடைப்பதையும் உறுதி செய்கிறது.
இந்தியாவின் ஐசிஏஐ மற்றும் பப்புவா நியூ கினியாவின் சிபிஏ ஆகியவற்றுக்கு இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல்

பிரதமர் திரு நரேந்திர மோடியின் தலைமையில் இன்று நடைபெற்ற அமைச்சரவைக் கூட்டத்தில், இந்தியாவின் ஐசிஏஐ மற்றும் பப்புவா நியூ கினியாவின் சிபிஏ ஆகியவற்றுக்கு இடையேயான புரிந்துணர்வு ஒப்பந்தத்திற்கு ஒப்புதல் அளிக்கப்பட்டது. இந்திய பட்டயக் கணக்காளர்கள் நிறுவனமான ஐசிஏஐ மற்றும் பப்புவா நியூ கினியாவின் சான்றளிக்கப்பட்ட பணியில் உள்ள கணக்காளர்கள் நிறுவனமான சிபிஏ ஆகியவற்றுக்கு இடையேயான ஒப்பந்தத்தின் மூலம், பப்புவா நியூ கினியாவில் திறன் வளர்த்தல் மற்றும் கணக்கு, நிதி மற்றும் தணிக்கை ஆகியவற்றில் அறிவுசார் அடிப்படையை வலுவாக்குவதற்கான நடவடிக்கைகள் மேற்கொள்ளப்படும். துறை சார்ந்த தொழில்நுட்ப நிகழ்ச்சிகள், கருத்தரங்குகள் மற்றும் மாநாடுகள் ஆகியவற்றையும் இரு நிறுவனங்கள் இணைந்து நடத்தும். மாணவர்கள் மற்றும் ஆசிரியர்களை பரஸ்பரம் மாற்றிக்கொள்ளும் நிகழ்வுகளும் நடைபெறும். பெரு நிறுவன ஆளுகை, தொழில்நுட்ப ஆராய்ச்சி மற்றும் அறிவுரை, தர உறுதிப்படுத்துதல், தடயவியல் கணக்குகள் மற்றும் பரஸ்பர விருப்பமுள்ள இதர துறைகளிலும் இணைந்து செயல்படுவதற்கு இந்த ஒப்பந்தம் வழிவகுக்கும். மேலும் விவரங்களுக்கு இந்த ஆங்கில செய்தி குறிப்பை பார்க்கவும்: https://pib.gov.in/PressReleasePage.aspx?PRID=1666382 —
இந்தியா மற்றும் சுவிஸ் கூட்டமைப்பு இடையே கையெழுத்திடப்பட்ட திறன் மேம்பாடு குறித்த புரிந்துணர்வு ஒப்பந்தத்திற்காக அமைச்சரவை ஒப்புதல்

இந்தியா மற்றும் சுவிஸ் கூட்டமைப்பு இடையே ஏற்கனவே கையெழுத்திடப்பட்ட திறன் மேம்பாடு குறித்த புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையிலான அமைச்சரவை ஒப்புதல் அளித்துள்ளது. இந்திய அரசு மற்றும் சுவிட்சர்லாந்து அரசின் கல்வி, ஆராய்ச்சி மற்றும் புதுக் கண்டுபிடிப்புகள் துறை இடையே இந்த ஒப்பந்தம் கையெழுத்திடப்பட்டது. திறன் மேம்பாடு மற்றும் தொழில் முனைவோர் துறை இணை அமைச்சர் ஜூலை 20-22, 2016 வரை சுவிட்சர்லாந்திற்கு சுற்றுப்பயணம் மேற்கொண்ட போது 22.06.2016 அன்று கையெழுத்திடப்பட்டது. திறன் மேம்பாடு துறையில் உள்ள சிறந்த பயிற்சிகள் மற்றும் முயற்சிகளை பெருமளவில் பரிமாறிக்கொள்வதே இந்த ஒப்பந்தத்தின் முக்கிய அம்சமாகும். இந்த ஒப்பந்தத்தின் செயல்பாட்டை கண்காணிக்கவும் ஆய்வு செய்யவும் கூட்டு செயற்பாட்டுக் குழு அமைக்கப்படும். திறன் மேம்பாடு துறையில் இரு நாடுகளுக்கு இடையே உள்ள ஒத்துழைப்பை இந்த ஒப்பந்தம் மேலும் வலுப்படுத்தும்.
கம்போடிய பிரதமர் மேதகு சாம்டெக் அக்கா மோஹா சேனா படேய் டெக்னோ ஹூன் சென்னுடன் பிரதமர் திரு  நரேந்திர மோடி காணொலி வாயிலாக சந்திப்பு

பிரதமர் திரு நரேந்திர மோடி கம்போடிய பிரதமர் மேதகு சாம்டெக் அக்கா மோஹா சேனா படேய் டெக்னோ ஹூன் சென்-ஐ இன்று காணொலி வாயிலாக சந்தித்துப் பேசினார். வர்த்தகம் மற்றும் முதலீடு, மனிதவள மேம்பாடு, ராணுவம் மற்றும் பாதுகாப்பு, மேம்பாட்டு ஒத்துழைப்பு, இணைப்பு, பெருந்தொற்றுக்குப் பிறகான பொருளாதார மீட்சி மற்றும் மக்கள் இடையேயான உறவு உள்ளிட்ட பல்வேறு துறைகளில் ஒத்துழைப்பு போன்ற இரு தரப்பு விஷயங்கள் குறித்து இரு தலைவர்களும் ஆலோசித்தனர். இரு தரப்பு செயல்பாடுகளில் இருவரும் திருப்தி தெரிவித்தனர். இந்தியாவுடனான உறவின் முக்கியத்துவத்தை கம்போடிய பிரதமர் திரு ஹுன் சென் வலியுறுத்தினார். பிரதமர் திரு மோடியும் பரஸ்பர உணர்வை வெளிப்படுத்தியதுடன், இந்தியாவின் கிழக்கு நோக்கிய கொள்கையில் கம்போடியாவின் மதிப்புமிக்க பங்கை வலியுறுத்தினார். மீகாங்-கங்கா ஒத்துழைப்பு கட்டமைப்பின் கீழ் திறன் மேம்பாட்டு திட்டங்கள் மற்றும் விரைவான தாக்கத்தை ஏற்படுத்தும் திட்டங்கள் உட்பட இரு நாடுகளுக்கும் இடையிலான வலுவான வளர்ச்சி கூட்டாண்மையை தலைவர்கள் ஆய்வு செய்தனர். இரு நாடுகளுக்கு இடையே உள்ள வரலாறு மற்றும் நாகரிக இணைப்பு எடுத்துரைத்த பிரதமர், இரு நாடுகளுக்கு இடையேயான கலாச்சாரம் மற்றும் மொழியியல் இணைப்பை எடுத்துரைக்கும் கம்போடியாவில் உள்ள அங்கோர் வாட் மற்றும் பிரியார் விகார் ஆலயங்களின் மீட்புப் பணிகளில் இந்தியாவின் பங்களிப்பிற்கு மகிழ்ச்சி தெரிவித்தார். குவாட் தடுப்பூசி முன்முயற்சியின் கீழ் 3.25 லட்சம் கோவிஷீல்டு தடுப்பூசிகளை வழங்கியதற்காக கம்போடிய பிரதமர் இந்தியாவிற்கு நன்றி தெரிவித்தார். இந்தியாவுக்கும் கம்போடியாவுக்கும் இடையே தூதரக உறவுகள் தொடங்கப்பட்டதன் 70-வது ஆண்டு விழா இந்த வருடம் கொண்டாடப்படுவதையொட்டி இரு தலைவர்களும் பரஸ்பரம் பாராட்டு தெரிவித்தனர்.
மிஷன் சக்தித் திட்டத்தில் பங்கேற்ற விஞ்ஞானிகளுடன் காணொலிக் காட்சி மூலம் பிரதமர் கலந்துரையாடல்

நாட்டு மக்களுடன் உரையாற்றிய சற்று நேரத்தில், மிஷன் சக்தித் திட்டத்தை வெற்றிகரமாக செயல்படுத்திய விஞ்ஞானிகளுடன் காணொலிக் காட்சி மூலம் பிரதமர் உரையாடினார். மிஷன் சக்தித் திட்டம் இன்று வெற்றிகரமாக செயல்படுத்தப்பட்டிருப்பதன் மூலம், செயற்கைக் கோள் எதிர்ப்பு ஏவுகனை வாயிலாக, எதிரிகளின் செயற்கைக் கோள்களை வெற்றிகரமாக தாக்கி அழிக்கும் திறனைப் பெற்ற உலகின் நான்காவது நாடு என்ற பெருமையை இந்தியா பெற்றுள்ளது. இந்த வெற்றிக்காக விஞ்ஞானிகளை பாராட்டிய பிரதமர், தாங்கள் திட்டமிட்டதை வெற்றிகரமாக நிறைவேற்றி சாதனைப் படைத்த விஞ்ஞானிகளால் ஒட்டுமொத்த நாடே பெருமிதம் அடைவதாக தெரிவித்தார். “இந்தியாவில் உற்பத்தி செய்வோம்” திட்டத்தின்படி, இந்தியா எந்தவொரு நாட்டிற்கும் சளைத்தது அல்ல என்பதை நமது விஞ்ஞானிகள் உலகிற்கு பறைசாற்றி இருப்பதாகவும் அவர் குறிப்பிட்டார். உலகம் ஒரே குடும்பம் என்ற தத்துவத்தை இந்தியா பின்பற்றி வருவதாகவும் பிரதமர் கூறினார். எனினும், அமைதி மற்றும் நல்லெண்ணத்திற்காக பாடுபட்டு வரும் சக்திகள், எப்போதும் வலிமையானதாக திகழ வேண்டியது அவசியம் என்றும் அவர் வலியுறுத்தினார். உலக அளவிலும், பிராந்திய அளவிலும் அமைதி நிலவ வேண்டுமெனில் இந்தியா திறமை வாய்ந்ததாகவும், வலிமையானதாகவும் இருக்க வேண்டியது அவசியம் என்றும் பிரதமர் தெரிவித்தார். இந்த நோக்கத்தை நிறைவேற்றுவதற்காக இந்திய விஞ்ஞானிகள் அர்ப்பணிப்பு உணர்வுடன் பணியாற்றியிருப்பதாகவும் அவர் கூறினார். விஞ்ஞானிகளுக்கு ஒட்டுமொத்த மத்திய அமைச்சரவையின் வாழ்த்துக்களையும் அவர் தெரிவித்தார். தங்களது திறமையை நிரூபிக்க வாய்ப்பு அளித்தமைக்காக, விஞ்ஞானிகள், பிரதமருக்கு நன்றி தெரிவித்துக் கொண்டனர்.
டாக்டர் பி.ஆர். அம்பேத்கர் பிறந்த நாளை முன்னிட்டு பிரதமர் புகழாரம்

டாக்டர் பி.ஆர். அம்பேத்கர் பிறந்த நாளை முன்னிட்டு பிரதமர் திரு. நரேந்திர மோடி அவருக்கு புகழாரம் சூட்டினார். “கண்ணியமிகு டாக்டர் பாபா சாகேப் அம்பேத்கருக்கு அவர் பிறந்த நாளை முன்னிட்டு புகழாரங்கள். ஜெய் பீம். अम्बेडकर जयंती के पावन अवसर पर पूज्य बाबासाहेब को नमन। ” என்று பிரதமர் குறிப்பிட்டுள்ளார்.
பாபா பந்தா சிங் பகதூரின் 350வது பிறந்த நாளில் பிரதமர் புகழஞ்சலி

துணிச்சலான பாபா பந்தா சிங் பகதூரின் 350வது பிறந்தநாளில், அன்னாருக்கு, பிரதமர் புகழஞ்சலி செலுத்தினார். இது குறித்து டிவிட்டரில் பிரதமர் விடுத்துள்ள பதிவில், ‘‘துணிச்சலான பாபா பந்தா சிங் பகதூரின் 350வது பிறந்த நாளில், அவருக்கு புகழஞ்சலி செலுத்துகிறேன். கோடிக்கணக்கான மக்களின் மனதில் அவர் வாழ்கிறார். நீதி மற்றும் நேர்மைக்காக அவர் நினைவு கூறப்படுகிறார். ஏழைகளின் மேம்பாட்டுக்கு அவர் பல முயற்சிகளை மேற்கொண்டார்.’’ என குறிப்பிட்டுள்ளார்.
முன்னாள் பிரதமர் டாக்டர் மன்மோகன் சிங்குக்கு  பிரதமர் மோடி பிறந்த நாள் வாழ்த்து தெரிவித்தார்

பிரதமர் திரு.நரேந்திர மோடி அவர்கள், முன்னாள் பிரதமர் டாக்டர் மன்மோகன் சிங் அவர்களுக்கு பிறந்தநாள் வாழ்த்துக்களை தெரிவித்தார். தனது வாழ்த்துச் செய்தியில் “டாக்டர் மன்மோகன் சிங் அவர்கள் நல்ல ஆரோக்கியத்தோடும், நீண்ட ஆயுளோடும் வாழ வேண்டும் என்று அவர் பிறந்தநாளில் இறைவனை வேண்டுகிறேன்” என்று குறிப்பிட்டார் பிரதமர்.